Persverklaring: Digkuns van die Kaapse Vlakte tot die Waterberge tot Hentiesbaai by Taalmonument te sien | LitNet
LitNet Poësie 2019-04-16
Die tema van vanjaar se Internasionale Dag van Monumente en Terreine is ‘Landelike Landskappe’ wat fokus op die belang van plattelandse gebiede en die impak wat hul welsyn op die res van ŉ land het. “Terwyl die stedelike bevolkingstempo toeneem en in 2017 'n globale syfer van 54,82% bereik het, groei die bevolking van landelike gebiede ook, ondanks die afname in terme van persentasie-aandeel,” lui ŉ verklaring van die Internasionale Raad van Monumente en Terreine. “Dit het ŉ tweeledige uitwerking op landelike gebiede – terwyl sommige gebiede leegloop, ly ander onder menslike druk. Verder kan mens nie die ekologiese voetspoor wat die stedelike gebiede op landelike gebiede afdruk – en die veranderinge wat hierdie voetspoor op die landelike landskap veroorsaak, sowel as die gevolge vir beide die omgewing en gemeenskappe – ignoreer nie.”
“Die gekose digters woon in stede, in dorpe en op plase – van die Kaapse Vlakte tot die Waterberge tot Hentiesbaai - dus verteenwoordig hulle ŉ wye spektrum van inwoners, stedelik én plattelands, en handel hul digkuns nie net oor die natuur nie, maar ook die menslike natuur,” sê Jonas. Die 11 digters is Alwyn Roux, Anzé Bezuidenhout, Christo Meyer, Daniel Manchest, Elize Koch, Estelle Rubow, Franco Colin, Gideon C du Toit, Margaret Cordier, Marnus Kok en Shaun Warner, wat tesame ŉ wye verskeidenheid belangstellings, geskiedenisse en skryfstyle beliggaam.
Die publiek kan die uitstalling van 10 April tot einde Augustus 2019 in die Groen Galery besigtig. Die monument, wat ook die beginpunt van die Paarl se Boomroete is, is daagliks oop van 08:00 tot 17:00. Toegang is R40 vir volwassenes, R10 vir SA studente/pensionarisse en R5 vir kinders (gratis onder ses jaar). Oudiogidse in verskeie tale asook gratis begeleide toere is beskikbaar en die monument bied ook ’n speelpark vir kinders, staproetes en ’n heerlike restaurant.
Graag wil ek net vir al die betrokke rolspelers dankie sê: LitNet wat hierdie blootstelling moontlik gemaak het deur my gedig te plaas en die Taalmonument vir hierdie groot en wonderlike platform in die Groen Galery by die monument in die Paarl.
Dit is fantasies!
Sulke erkenning beteken baie vir enige beginner-skrywer.
Ek wil baie dankie sê vir LitNet en al die ander rolspelers vir hierdie groot eer om my gedig 'Meer as net vlam' by die Taalmonument in die Groen tuin ten toon te stel. Woorde kan nie my dankbaarheid uitdruk vir hierdie erkenning nie.
2019-04-24 at 17:45
Hoeveel dae het 'n jaar? Die gedagte kom by my op dat daar nou soveel Dae, Internasionaal en Plaaslik is, wat gevier moet word dat ons nog so 'n paar kan bysit om nóg moontlike feesdae by te las! En dalk kan ons 'n Feeste-almanak laat druk, in psigedeliese kleure, met onoplosbare simbole van verlore toekomstige wêrelde bevolk met wesens van plasties-verwronge gelaatstrekke en klakkende psigotiese tale!
Maar 'n tuin, die oudste teken van die mens se soeke na geordende skoonheid, 'n tuin van gedigte, soos geparste blomme in 'n ou boek, hoe rus ons daar teen 'n rots, 'n mosserige stam, 'n wegsteekviooltjie wat knipoog loer!